
Nacerá na Inocencia INMACULADA

1. Ver: Preparando o Nadal.

-Falta un pouco menos para o Nadal, seguro que estades ambientando e preparando cousas no cole, na casa, cos amigos… Que estades facendo?

-En Advento recordamos a 4 personaxes que prepararon moi ben o Nadal: Isaías, Xoán Bautista, María e Xosé.
-Este ano o 2º domingo coincide coa celebración de María á que damos o nome da Inmaculada Concepción, moi celebrada en toda España.
Que sabedes de María? 
Coñecedes algunha oración para rezarlle? 

2. XULGAR: Xesús nacerá na Inocencia Inmaculada.

-No evanxeo deste domingo da Inmaculada Concepción, nárrase o anuncio do anxo Gabriel a María pedíndolle que acepte o plan de Deus sobre ela. Ela respondeu: “Aquí está a escrava do Señor; fágase en min segundo a túa palabra”… E co seu si converteuse na “chea de graza, o Señor está contigo”.

QUE NOS QUERE DICIR XESÚS?  
-Ás veces dicimos NON ás propostas que nos fai Deus: non cumprimos a súa vontade, deixámonos levar polo fácil ou polo que nos gusta e dicimos NON ao que os mandamentos nos piden.
-Dicir non a Deus é pecar: dicimos non a Deus, aos irmáns que nos necesitan, destruímonos a nós mesmos. Recordade o NON de Adán e Eva (1ª lectura): “ela ofreceume do froito e comín”.
-Os cristiáns temos o exemplo de María, a muller Inmaculada (“sen mancha”), a chea de inocencia, a totalmente fiel a Deus, a que sempre lle deu un Si grande. “Fágase en min segundo a túa Palabra”. Por iso é a chea de graza, a santa, a chea de Deus: “chea de graza, o Señor está contigo”.
-Xesús pídenos no Advento que lle deamos un Si enorme, é dicir que nos CONVERTAMOS, que cambiemos, para facerlle oco a Deus.
Que temos que cambiar- limpar na nosa vida para que entre Xesús?
  	     Que temos que cambiar- limpar nas nosa vida 
para que entre Xesús?

3. ACTUAR: Di si, convértete a Xesús.

-Nesta semana intentamos que o noso SI sexa como o de María nas pequenas cousas (deber, traballo, relacións cos outros, oración…) e no extraordinario (como María ao pé da cruz…). 

-Podemos representar a escena da Anunciación, o evanxeo de hoxe? Abonda con buscar uns vestidos para a Virxe e o anxo.

 -No cartel de Fano para Advento colocamos recortada a 2ª letra, o “I” da portada. No domingo pasado poñiamos a “V”. 
-Continuamos acendendo as candeas da coroa de Advento: o domingo anterior acendemos a candea da oración, nesta acendemos tamén a candea da conversión para estar limpos de pecado e enchernos de Deus como María. 

-Preparámonos para a celebración comunitaria do perdón, para seguir renovando, convertendo, enchéndonos de graza 

  Que imos facer?


A PALABRA

XÉNESE 3, 9-15. 20: Poño  hostilidade entre a túa Descendencia e a descendencia da muller. 

Despois de comer Adán da árbore, o Señor Deus chamouno e díxolle: - «Onde estás? » El contestou: - «Oín o teu ruído no xardín, deume medo, porque estaba espido, e escondinme». 

O Señor Deus replicoulle: - «Quen che informou de que estabas espido?, é que comiches da árbore do que che prohibín comer?» Adán respondeulle: - «A muller que me deches como compañeira ofreceume do froito e comín». 

O Señor díxolle á muller: - «Que fixeches?» A muller respondeulle: - «A serpe seduciume e comín». 

O Señor Deus díxolle á serpe: - «Por facer iso, maldita ti entre todo o gando e todas as feras do campo; arrastraraste sobre o ventre e comerás po toda a túa vida; poño hostilidade entre ti e a muller, entre a túa descendencia e a súa descendencia; esta esmagarache a cabeza cando ti a firas no talón». 

Adán chamou á súa muller Eva, por ser a nai de todos os que viven. 
               Palabra do Señor.

SAL. 97: 
R/ Cantade  ao Señor un cántico novo, porque fixo marabillas.

EFESIOS 1, 3-6. 11-12: Deus elixiunos en Cristo, antes da fundación do mundo.

LUCAS 1, 26-38: Alégrate, chea de graza, o Señor está contigo.

	
NARRADOR: Naquel tempo, o anxo Gabriel foi enviado por Deus a unha cidade de Galilea chamada Nazaré, a unha virxe desposada cun home chamado Xosé, da casa de David; o nome da virxe era María. O anxo, entrando na súa presenza, díxolle:
ANXO: -«Alégrate, chea de graza, o Señor está contigo». 

NARRADOR: Ela turbouse grandemente ante estas palabras e preguntábase que saúdo era aquel. O anxo díxolle: 
ANXO: -«Non temas, María, porque atopaches graza ante Deus. Concibirás no teu ventre e darás a luz un fillo, e poñeraslle por nome Xesús. Será grande, chamarase Fillo do Altísimo, o Señor Deus daralle o trono de David, o seu pai; reinará sobre a casa de Xacob para sempre, e o seu reino non terá fin».

NARRADOR: E María díxolle ao anxo: 
MARÍA: - «Como será iso, pois non coñezo varón?» 
NARRADOR: O anxo contestoulle:
ANXO: -«O Espírito Santo virá sobre ti, e a forza do Altísimo cubrirate coa súa sombra; por iso o Santo que vai nacer chamarase Fillo de Deus. Tamén a túa parente Sabela concibiu un fillo na súa vellez, e xa está de seis meses a que chamaba estéril, “porque para Deus nada hai imposible?”.

NARRADOR: María contestoulle:
MARÍA: -«Aquí está a escrava do Señor; fágase en min segundo a túa palabra». E deixouna o anxo.
Palabra do Señor.                      
(Narrador - Anxo - María).





